Foto's: Dié Honda-superfiets het nou meer krag | Maroela Media
Die Honda CBR 1000 RR (Foto: Brian Cheyne)
Daar gaan nog 'n dag kom dat 'n gesondheidsinspekteur na 'n superfiets gaan kyk en wetgewing so verander dat hierdie fietse verban gaan word na die buitenste duisternis. Hoe is dit moontlik dat ek vandag by Honda kan instap en 'n missiel kan koop waarmee ek ver oor die spoedgrens kan ry, en dan oorskakel 2de rat toe? Die rede is wedrenne. Al die groot vervaardigers neem deel aan die Superfiets-wêreldkampioenskap, en om te mag deelneem, moet hulle 'n sekere hoeveelheid superfietse aan Jan Publiek verkoop. Sonder reekse soos WorldSBK sal die 1000cc-superfiets dalk ophou bestaan. Met krimpende toeskouergetalle is daardie dag dalk nie ver nie.
Honda ontwikkel nou al so vyf jaar aan die nuwe Fireblade en elke stukkie van die fiets, van voor tot agter, is geweeg tot dit lig genoeg bevind is. Die vellings het minder speke. Die tenk is van titanium gemaak. Die raam se wande is dunner. Selfs die plastiekpanele is dunner. Die totale gewigsbesparing is omtrent 15 kg. Die CBR weeg nou slegs 196 kg, en met 189 perdekrag is die krag-tot-gewig-verhouding amper 1:1.
Die hele gedagte agter die nuwe Fireblade was dat Honda 'n baanfiets wou bou wat op die pad gebruik kan word. Vir daardie rede kan die spieëls terugvou as jy lus is om jou knie te gaan skuur op 'n baan. Die lyne van die Fireblade is pure renfiets.
Vir so R60 000 meer kan jy die SP-weergawe spesifiseer. Vir jou ekstra geldjies kry jy Öhlins se semi-aktiewe vering. Hierdie slim vering neem verskeie parameters in ag om die vering aan te pas vir die optimale kompressie, ongeag die padoppervlak. Brembo-knypers en snelskakeling word ook bygevoeg.
Die elektronika op die fiets kan ook verstel word vir krag, enjinremming en tolbeheer. Alles word vertoon op 'n klein, volkleur intrumentepaneel.
Die ryposisie is aan die knap kant. In die dieetprogram het die fiets self ook gekrimp. Die fiets forseer jou in 'n posisie vir baanry en ek het 'n agteroppie gevra om die posseël wat dien as die agtersitplek uit te toets. Die afstand van die saal na die voetrusse is maar klein en ek was baie beïndruk met haar vermoë om haar sit te kry. Ek dink net nie ons gaan baie ver so kan ry nie.
Die Honda Fireblade is seker die maklikste superfiets wat ek nog gery het. Die fiets het, selfs met my beperkte vermoëns, baie selfvertroue by my ingeboesem. Ek het gou agtergekom dat ek heelwat vinniger in draaie kon inleun as wat ek verwag het. Dit is egter nie 'n beginner se speelding nie. Die CBR vereis jou volle aandag en respek. Die kraglewering is ongelooflik, en die Fireblade doen alles só maklik, dat jy jouself oor 200 sal kry sonder dat jy dit eens agterkom, en dan is daar nog twee ratte oor.
Kom ons hoop maar dat WorldSBK 'n herlewing beleef en dat ons nie eendag met heimwee terugverlang na die dae toe 1000cc-superblitse vrylik beskikbaar was nie.